Lausunto valtionosuusjärjestelmän uudistamisesta

8/22.223/2014

KHALL § 33	
Nykyisen hallituksen hallitusohjelman mukaan valtionosuusjärjestelmä uudistetaan osana kuntarakenneuudistusta. Järjestelmää on tarkoitus yksinkertaistaa ja selkiyttää. Valtiovarainministeriön asettama selvitysmies Arno Miettinen on valmistellut luonnoksen hallituksen esitykseksi, jonka mukaisesti hän ehdottaa valtionosuusjärjestelmää uudistettavaksi. Valtiovarainministeriö pyytää kunnilta lausuntoa selvitysmiehen luonnoksesta hallituksen esitykseksi valtionosuusjärjestelmän uudistamisesta. 

Nykyinen valtionosuusjärjestelmä perustuu 48 kriteeriin ja kolmeen lisäosaan. Näistä kriteereistä merkittävimmät ovat sosiaalihuollon ikärakenne (35,5 %), terveydenhuollon ikärakenne (33,0 %), esi- ja perusopetus (13,7 %) sekä sairastavuus (9,6 %). Uudistuksen tarkoituksena on yksinkertaistaa laskentamallia, vähentää kriteereitä ja poistaa päällekkäisyyksiä kriteereissä. Nykyisellä valtionosuustasolla uudistus lisäisi Lapinlahden kunnan saamaa valtionosuutta 112 €/asukas. 

Selvitysmiehen ehdotus sisältää 8 kriteeriä ja 3 lisäosaa, joiden perusteella valtionosuus määräytyy. Sairastavuuden painoarvoa lisätään, vaikkakin ikärakenne säilyy merkittävimpänä kriteerinä. Valtionosuuksien laskemisessa käytettävät ikäluokkien painokertoimet ja sairastavuustiedot perustuvat THL:n ja VATTin selvityksiin. Muut valtionosuudet kriteerit ovat:
-	työttömyysaste
-	kaksikielisyys
-	vieraskielisyys
-	asukastiheys
-	saaristo
-	koulutustausta.
Lisäosat ovat syrjäisyys, saamelaisten kotiseutualueenlisä ja työpaikkaomavaraisuusaste. 

Luottamushenkilöiden verkkopalveluun kohtaan kunnanhallitus, yleisasiakirjat on siirretty luonnos hallituksen esitykseksi uudesta valtionosuusjärjestelmästä.

Valmistelija: Antti Jokikokko, hallintojohtaja, vt. p. 040 488 3211 tai antti.jokikokko@lapinlahti.fi.

Kunnanjohtajan ehdotus	 
 	Kunnanhallitus lausuu Lapinlahden kunnan kantana Valtiovarainministeriölle valtionosuusjärjestelmän uudistamisesta seuraavaa: 

	Lapinlahden kunta pitää kokonaisuutena ehdotettua uudistusta tarpeellisena ja uudistuksen sisältöä hyvänä. Nykyinen valtionosuusjärjestelmä on monimutkainen ja monelta osin vanhentunut esimerkiksi laskentapohjien suhteen. Esitettyä valtionosuusjärjestelmän luonnosta pidämme pääsääntöisesti hyvänä ja oikeansuuntaisena. Erityisesti valtionosuusjärjestelmän perusteiden määrän vähentäminen ja niiden laskentapohjien muuttaminen on mielestämme perusteltu uudistus.  
 
	Merkittävin muutos valtionosuusuudistukseen liittyvässä ehdotuksessa tapahtuu väestön ikärakenteen ja sairastavuuden tarkastelussa. Sairastavuuden paino ehdotetaan korotettavaksi noin 2,5 kertaiseksi nykytilanteeseen verrattuna. Kunnat, joissa on iäkäs, mutta terve väestö, menettävät kriteerien painoarvojen muuttuessa. Sisältö ja ajattelu on oikea siinä, että sairastavuus tuottaa kustannuksia, ei ikä sinänsä. Uusi painotus väestön ikärakenteessa siirtää painopistettä vanhuksista lapsiin ja nuoriin. Selvitysmiehen ehdotuksessa 75 - 84 vuotiaiden ja 85+ vuotiaiden ikäryhmien painoarvoa on laskettu merkittävästi ja se on tehty lasten ja nuorten sekä uuden 16 - 18 vuotiaiden ikäluokan painoarvoa korottamalla. 

	Lapinlahden kunta esittää esitettyyn valtionosuusjärjestelmään seuraavia muutoksia: 

	1) Sairastavuuden merkitystä kertoimena vahvistetaan esitetystä. Ehdotamme kertoimen nostamista ehdotuksen tasosta 2,5 kolmeen (3). 
	2) Ikäluokkien 75 - 84 v. ja 85 + painoarvoa tulee kasvattaa esitettyä suuremmaksi.  
	3) Pidämme verotuloihin perustuvaa valtionosuuden tasauslisää 80 % liian alhaisena ja esitämme sen nostamista 85 - 90 %:iin.
	4) Kunnan vieraskielisten osuus painottuu ehdotuksessa merkittävästi, vaikutus on yli kymmenkertainen koko maan tasolla entiseen vieraskielisyyden huomioimiseen verrattuna. Tätä painotusta on syytä uudelleen arvioida suhteessa vaikeasti työllistettävien työllisyyden hoitoon, jossa kuntien vastuut kasvavat siihen suunnitellun rahoituksen vähetessä.
	5) Lisäksi Lapinlahden kunta esittää, että harkinnanvarainen valtionosuuden korotus säilytetään vähintään nykyisellä tasollaan.

Päätös	Päätösehdotus hyväksyttiin. 

	Pöytäkirja, johon tämä päätös sisältyy, on asetettu nähtäväksi 25.2.2014.

	Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa

	Lapinlahdella 25.2.2014

	Anja Mähönen
	asianhallintasihteeri

Jakelu	Valtiovarainministeriö 	

Valitusohje

	Tämä päätös koskee valmistelua tai täytäntöönpanoa, joten tästä ei saa tehdä kunnallis- tai hallintovalitusta.